Mindaugas Nastaravičius

Mindaugas Nastaravičius (g. 1984 m. balandžio 17 d. Marijampolio k. Vilniaus raj.) – Lietuvos dramaturgas, žurnalistas, poetas, 2007 m. įkurto gzi.lt tinklaraščio, vienijančio žurnalistus, siekiančius aukštesnių žurnalistinės etikos ir skaidrumo standartų, vienas sumanytojų. 2010-2012 m. – Lietuvos žurnalistų ir leidėjų etikos komisijos narys. Nuo 2014 m. – Lietuvos rašytojų sąjungos narys. Rašo pjeses, bendradarbiauja su Klaipėdos jaunimo teatru ir Lietuvos nacionaliniu dramos teatru.

Biografija 

2002 m. baigė Marijampolio vidurinę mokyklą, 2006 m. baigė Vilniaus universiteto Žurnalistikos institutą, 2008-2010 m. šiame universitete kaip laisvas klausytojas studijavo filosofiją, 2011-2013 m. – literatūrologiją Lietuvos edukologijos universitete. Dirbo įvairiose žiniasklaidos priemonėse – savaitraščiuose „Atgimimas“, „Veidas“, „15min”. 2004 – 2010 m. Lietuvos radijo naujienų tarnybos žurnalistas. 2006 m. įkūrė Lietuvos nacionalinio radijo ir televizijos interneto tarnybą ir iki 2008 m. balandžio dirbo jos vyr. redaktoriumi. Nuo 2010 m. birželio dienraščio „15 minučių“ žurnalistas. 2008–2009 metais vedė žiniasklaidos įvado seminarus pirmojo kurso studentams VU Žurnalistikos institute. 2009 m. Demokratinės politikos instituto straipsnių rinktinės „Vertybių nykimas? Rimtas požiūris į atsakomybę“ straipsnio „Žiniasklaidos vertybių nykimas: kas užima etikos, kokybės ir tiesos vietą?“ autorius.  LRT radijo laidų „Literatūros akiračiai“ ir „Kita tema“ bendraautoris. 2012 m. Nacionalinės dramaturgijos festivalyje „Versmė“ pristatė savo pirmąją pjesę „Paukštyno bendrabutis“ (rež. V. Masalskis).

Bibliografija 
 Dėmėtų akių: eilėraščiai. Vilnius: Rašytojų sąjungos leidykla, 2010. 
 Mo: eilėraščiai. Vilnius: Tyto alba, 2014.
 Bendratis: poezija. Vilnius: Tyto alba, 2018.

Pjesės 
 Paukštyno bendrabutis, 2012 m. (rež. Valentinas Masalskis, Klaipėdos jaunimo teatras)
 Kita mokykla, 2013 m. (rež. Valentinas Masalskis, Klaipėdos jaunimo teatras)
 Demokratija, 2014 m. (rež. Paulius Ignatavičius, Lietuvos nacionalinis dramos teatras)
 Man netinka tavo kostiumas, 2014 m. (rež. Valentinas Masalskis, Klaipėdos jaunimo teatras)
 Kelionė namo, 2014 m. (rež. Vidas Bareikis, Low Air)
 Pasirinkimas, 2016 m. (rež. Vidas Bareikis, Valstybinis jaunimo teatras)

Sceninės adaptacijos 
 Trys seserys, pagal Antono Čechovo pjesę, kartu su Yana Ross, 2017 m. (rež. Yana Ross, Lietuvos nacionalinis dramos teatras)
 Vienos miško pasakos, pagal Ödöno von Horvátho pjesę, kartu su Yana Ross, 2018 m. (rež. Yana Ross, Valstybinis jaunimo teatras)

Apdovanojimai 
 2019 m. Lietuvos rašytojų sąjungos ir Jurgos Ivanauskaitės premijos už knygą „Bendratis“.
 2015 m. Jaunojo jotvingio premija už knygą „Mo“.
 2015 m. „Auksinis scenos kryžius už pjeses „Demokratija“ ir „Man netinka tavo kostiumas“.
 2014 m. Julijono Lindės-Dobilo premija už knygą „Mo“.
 2012 m. už savaitraščio „15min“ priedo „15 valandų“ publikacijas apdovanotas Kultūros ministerijos premija .
  2011 m. Lietuvos telefoninių psichologinės pagalbos tarnybų asociacija Tarptautinės savižudybių prevencijos dienos proga surengtame konkurse  M. Nastaravičiaus naujienų portale 15min.lt interviu su psichologe, Vilniaus universiteto profesore Danute Gailiene  „Savižudybės priežasties nėra“ įvertino kaip geriausią . 
 2011 m. tarptautiniame poezijos festivalyje „Poezijos pavasaris 2011“ už pirmąją poezijos knygą „Dėmėtų akių“ apdovanotas Zigmo Gėlės-Gaidamavičiaus premija. 
2010 m. laimėjo Lietuvos rašytojų sąjungos skelbtą Pirmosios poezijos knygos konkursą . 
2007 m. gruodį pelnė Specialiųjų tyrimų tarnybos, Lietuvos žurnalistų sąjungos ir Nacionalinės žurnalistų kūrėjų asociacijos organizuoto konkurso „Žiniasklaida prieš korupciją“ apdovanojimą .
2007 m. už publikaciją portale lrt. lt „Nauja atominė elektrinė Lietuvoje: ar tikrai apsimoka?“ pelnė pirmąjį prizą tarptautiniame konkurse, kuriame vertintos geriausios Vidurio ir Rytų Europos publikacijos tvarios energetikos temomis .

Išnašos

Nuorodos 
 GŽI iniciatyvos tinklaraštis
 'Klaipėdos jaunimo teatras. Paukštyno bendrabutis' 
 Radijo laidos „Nežinau“ Facebook paskyra
 Į Vilniaus šv. Kristoforo gimnazijos mokinių klausimyną atsako Mindaugas Nastaravičius

Lietuvos žurnalistai
Lietuvos rašytojai
Lietuvos poetai